L 327/86
LT
Europos Sąjungos oficialusis leidinys
2022 12 21
(28)
šis reglamentas turėtų būti taikomas tokių rūšių žvejybos ir akvakultūros sektoriui teikiamai pagalbai, kurią reguliariai praeityje tvirtino Komisija.
Komisijai neturėtų reikėti kiekvienu konkrečiu atveju įvertinti, ar ši pagalba suderinama su vidaus rinka, jeigu ji atitinka atitinkamai reglamentuose (ES) Nr. 1380/2013 ir (ES) 2021/1139 nustatytas sąlygas;
(29)
remiantis SESV 107 straipsnio 2 dalies b punktu, pagalba gaivalinių nelaimių arba ypatingų įvykių padarytai žalai atitaisyti yra suderinama su vidaus rinka.
Siekiant teisinio tikrumo, reikia apibrėžti, kokių rūšių įvykiai gali būti laikomi gaivaline nelaime, kuriems pagal šį reglamentą taikoma išimtis.
(30)
žvejybos ir akvakultūros sektoriai yra ypač veikiami gaivalinei nelaimei prilyginamų pavojingų meteorologinių reiškinių ir gyvūnų ligų.
Patirtis rodo, kad šie sektoriai ypač kenčia nuo tokių įvykių ir kad žvejai dėl jų patiria didelę žalą.
Priemonės, kuriomis siekiama tinkamai apdrausti ir atlyginti tokią žalą, laikomos tinkama įrankiu, padedančiu įmonėms atsigauti po tokios žalos bei tęsti veiklą ir taip užtikrinančiu ekonominės veiklos šiuose sektoriuose plėtrą;
(31)
gaivalinei nelaimei prilyginamų pavojingų meteorologinių reiškinių, kurie pasitaiko reguliariau, pavyzdžiui, audrų, šalnų, krušos, ledo, liūčių ar didelių sausrų, padaryta žala neturėtų būti laikoma gaivaline nelaime pagal SESV 107 straipsnio 2 dalies b punktą.
Vis dėlto, jeigu jų poveikis ekonominei veiklai yra toks, kad juos galima prilyginti gaivalinei nelaimei, pagalba pavojingų meteorologinių reiškinių padarytai žalai atitaisyti turėtų būti laikoma suderinama su vidaus rinka pagal SESV 107 straipsnio 3 dalies c punktą;
(32)
siekiant užtikrinti, kad ši išimtis būtų taikoma pagalbai, suteiktai gaivalinių nelaimių ir gaivalinei nelaimei prilyginamų pavojingų meteorologinių reiškinių padarytai žalai atitaisyti, šiame reglamente, laikantis nusistovėju­ sios praktikos, turėtų būti nustatytos sąlygos, kuriomis tokiai pagalbai gali būti taikoma ši bendroji išimtis.
Visų pirma šios sąlygos turėtų būti susijusios su oficialiu kompetentingų valstybių narių institucijų pripažinimu, kad įvykis yra gaivalinės nelaimės arba gaivalinei nelaimei prilyginamo pavojingo meteorologinio reiškinio pobūdžio, su tiesioginiu gaivalinės nelaimės arba pavojingo meteorologinio reiškinio ir pagalbą gaunančių įmonių, kurios gali apimti sunkumų patiriančias įmones, patirtos žalos priežastiniu ryšiu, taip pat jomis turėtų būti užtikrinama, kad būtų išvengta kompensacijos permokos.
Kompensacija turėtų neviršyti sumos, kurios reikia, kad pagalbą gaunanti įmonė galėtų atkurti prieš įvykį buvusią padėtį;
(33)
žvejyba ir akvakultūra yra sektoriai, kuriuose nėra pakankamai paskatų imtis individualių veiksmų, nepaisant to, kad bendras atskirų veiksmų rezultatas atitiktų visų naudotojų bendrą gerovę.
Todėl pagalba, kuria siekiama apsaugoti ir atkurti jūrų biologinę įvairovę ir ekosistemas, bei kompensavimo tvarkos vykdant tausią žvejybos veiklą, įskaitant atliekų surinkimą iš jūros, turėtų būti laikomos suderinamomis su vidaus rinka pagal SESV 107 straipsnio 3 dalies c punktą;
(34)
šiame reglamente atsižvelgiama į ypatingą Sąjungos atokiausių regionų padėtį, pripažįstamą SESV 349 straipsnyje, kuriame numatytos konkrečios priemonės;
(35)
BIVP projektuose dalyvaujančioms MVĮ teikiama pagalba nedaro didelio poveikio konkurencijai, visų pirma atsižvelgiant į teigiamą pagalbos vaidmenį sudarant sąlygas dalytis žiniomis, visų pirma vietos bendruomenėse, taip pat į dažnai kolektyvinį pagalbos pobūdį ir palyginti nedidelį jos mastą.
Šie projektai yra integruoti, daugia­ šaliai ir daugiasektoriai, todėl gali kilti tam tikrų sunkumų nustatyti jų rūšį pagal valstybės pagalbos taisyklėse numatytą klasifikaciją.
MVĮ apibrėžtis savivaldybių dėl jų pobūdžio neapima. (12).
Tačiau jos dažnai atlieka esminį vaidmenį organizuojant ir įgyvendinant BIVP projektus.
Todėl tais atvejais, kai BIVP projektas vykdomas siekiant kurio nors iš Tarybos reglamento (ES) 2015/1588 1 straipsnyje nurodytų tikslų, bendrąją išimtį taip pat turėtų būti galima taikyti pagalbai, teikiamai tokiuose projektuose dalyvaujančioms savivaldybėms.
Atsižvelgiant į tai, kad BIVP projektai, atrinkti remiantis daugiamete vietos plėtros strategija, nustatyta ir įgyvendinama viešojo ir privačiojo sektorių partnerystės pagrindu, yra vietinio pobūdžio, ir į tai, kad jais atsižvelgiama į bendruomenės, socialinius, su aplinka ir klimato kaita susijusius interesus, šiuo reglamentu turėtų būti sprendžiami tam tikri sunkumai, su kuriais susiduriama įgyvendinant BIVP projektus, siekiant palengvinti jų atitiktį valstybės pagalbos taisyklėms; Tai taip pat turėtų galioti savivaldybėms, kurios tiesiogiai ar netiesiogiai gauna naudos iš BIVP projektų, kuriais siekiama kurio nors iš Reglamento (ES) 2015/1588 1 straipsnyje nurodytų tikslų;
(12) Pagal šio reglamento I priede atkartotą MVĮ apibrėžtį, įmonė negali būti laikoma MVĮ, jei 25 % ar daugiau kapitalo arba balsavimo teisių atskirai ar bendrai tiesiogiai arba netiesiogiai kontroliuoja viena ar daugiau viešųjų institucijų (plg. to priedo 3.4 punktą).